Íslenskur talmeinafræðingur í Danmörku fær ekki að hjálpa til við að grynnka á löngum biðlistum því Sjúkratryggingar neita að gera við hann samning. Talmeinafræðingar megi ekki veita þjónustu frá útlöndum jafnvel þó aðeins sé um fjarþjónustu að ræða.
Þrátt fyrir skort á talmeinafræðingum og langa biðlista neita Sjúkratryggingar að semja við íslenskan talmeinafræðing sem hyggst veita fjarþjónustu líkt og margir kollegar hennar. Ástæðan er sú að hún og hennar tölva eru í Kaupmannahöfn.
Sesselja Björg Stefánsdóttir er talmeinafræðingur og býr í Kaupmannahöfn. Hún óskaði eftir að gera samning við Sjúkratryggingar Íslands og hugðist veita fjarþjónustu á vegum Talmeinastofunnar Tröppu í Reykjavík en fjarþjónusta á vegum fyrirtækisins er talsvert notuð á Íslandi.
En Sjúkratryggingar Íslands vilja ekki veita mér þennan samning vegna þess að ég sit úti í Kaupmannahöfn. En ef ég sæti á Egilsstöðum eða í Reykjavík eða hvar sem er á Íslandi þá gæti ég fengið þennan samning. (Hvaða skýringar fékkstu með þessari höfnun frá Sjúkratryggingum?) Að ég sæti úti í Kaupmannahöfn og það væri allt annað að veita fjarþjónustu á milli landa og þegar ég svo bað um frekari skýringar á því þá var náttúrlega ekki hægt að fá þær. Þetta eru að mínu mati hártoganir.
Sesselja bauð Sjúkratryggingum að hún skyldi vera með starfsstöð á Íslandi og sinna þjónustu þaðan nokkrum sinnum á ári en það þótti ekki nóg. Fjölmörg dæmi eru um að talmeinafræðingar veiti aðeins fjarþjónustu og þykir Sesselju súrt í broti að hún fái ekki að gera slíkt hið sama og hjálpa til við að grynnka á löngum biðlistum.
Það er tveggja ára biðlisti sem er mjög langur tími fyrir börn að bíða eftir því að komast í þjónustu. Ég uppfylli öll önnur skilyrði en það að ég sit ekki á Íslandi. Það er til fullt af fólki sem er tilbúið að vinna en það þarf að semja og svo verð ég að segja að mér finnst gríðarlegar hártoganir að neita fólki um samning vegna þess að það situr í skrifstofustól í Kaupmannahöfn frekar en að sitja í honum á Íslandi þegar um nákvæmlega sömu þjónustu er að ræða.
Íslenskur talmeinafræðingur í Danmörku fær ekki að hjálpa til við að grynnka á löngum biðlistum því Sjúkratryggingar neita að gera við hann samning. Talmeinafræðingar megi ekki veita þjónustu frá útlöndum jafnvel þó aðeins sé um að ræða fjarþjónustu.